ประกาศคณะกรรมการกิจการโทรคมนาคมแห่งชาติ เรื่อง การให้บริการเสียงผ่านอินเทอร์เน็ตแบบใช้เลขหมายโทรศัพท์ในการให้บริการ

ประกาศคณะกรรมการกิจการโทรคมนาคมแห่งชาติ
ประกาศคณะกรรมการกิจการโทรคมนาคมแห่งชาติ
เรื่อง
การให้บริการเสียงผ่านอินเทอร์เน็ตแบบใช้เลขหมายโทรศัพท์ในการให้บริการ
 

โดยที่ประกาศคณะกรรมการกิจการโทรคมนาคมแห่งชาติ
เรื่อง การให้บริการเสียงผ่านการให้บริการอินเทอร์เน็ต ข้อ ๒ วรรคสอง
กำหนดให้การให้บริการเสียงผ่านอินเทอร์เน็ตจากโทรศัพท์
ถึงโทรศัพท์ที่มีการใช้เลขหมายโทรศัพท์ในการให้บริการให้อยู่ภายใต้เงื่อนเวลา
และเงื่อนไขที่คณะกรรมการกิจการโทรคมนาคมแห่งชาติประกาศกำหนดต่อไป

บัดนี้
คณะกรรมการกิจการโทรคมนาคมแห่งชาติ ได้ดำเนินการปรับเปลี่ยนและประกาศใช้แผนเลขหมายโทรคมนาคมเพื่อรองรับโครงข่ายเทคโนโลยีใหม่
โดยเฉพาะอย่างยิ่งเลขหมายโทรคมนาคมเพื่อให้บริการเสียงผ่านอินเทอร์เน็ต
และเห็นสมควรเปิดให้มีการให้บริการเพื่อรองรับกับพัฒนาการทางเทคโนโลยีที่เกิดขึ้นในปัจจุบัน

อาศัยอำนาจตามความในมาตรา
๕๑ (๔) และ (๕) แห่งพระราชบัญญัติ
องค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
และกิจการโทรคมนาคม พ.ศ. ๒๕๔๓ ประกอบกับมาตรา ๗ มาตรา ๘ มาตรา ๙ และมาตรา ๑๑
แห่งพระราชบัญญัติการประกอบกิจการโทรคมนาคม พ.ศ. ๒๕๔๔
คณะกรรมการกิจการโทรคมนาคมแห่งชาติ จึงออกประกาศว่าด้วยการให้บริการเสียงผ่านอินเทอร์เน็ตแบบใช้เลขหมายโทรศัพท์ในการให้บริการ
ไว้ดังต่อไปนี้

ข้อ ๑
ประกาศนี้เรียกว่า ประกาศคณะกรรมการกิจการโทรคมนาคมแห่งชาติ เรื่อง
การให้บริการเสียงผ่านอินเทอร์เน็ตแบบใช้เลขหมายโทรศัพท์ในการให้บริการ

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ผู้มีความประสงค์ให้บริการเสียงผ่านอินเทอร์เน็ตแบบใช้เลขหมายโทรศัพท์ในการให้บริการต้องมีคุณสมบัติครบถ้วนตามที่บัญญัติไว้ในกฎหมายว่าด้วยการประกอบกิจการโทรคมนาคม
และประกาศคณะกรรมการกิจการโทรคมนาคมแห่งชาติ เรื่อง
หลักเกณฑ์และวิธีการขอรับใบอนุญาตการให้บริการอินเทอร์เน็ต
โดยให้ยื่นใบสมัครพร้อมทั้งเอกสารหลักฐาน ตามที่กำหนดในข้อ ๙ แห่ง
ประกาศคณะกรรมการกิจการโทรคมนาคมแห่งชาติ เรื่อง
หลักเกณฑ์และวิธีการขอรับใบอนุญาตการให้บริการอินเทอร์เน็ตได้ตั้งแต่บัดนี้เป็นต้นไป

ข้อ ๔
ให้นำหลักเกณฑ์การขอรับจัดสรรเลขหมายโทรคมนาคมสำหรับให้บริการโทรศัพท์ประจำที่ตามประกาศคณะกรรมการกิจการโทรคมนาคมแห่งชาติ
เรื่อง หลักเกณฑ์ในการจัดสรรเลขหมายโทรคมนาคมชั่วคราว
มาใช้ในกรณีการขอรับจัดสรรเลขหมายสำหรับการให้บริการเสียงผ่านอินเทอร์เน็ตโดยอนุโลม
เลขหมายโทรคมนาคมสำหรับให้บริการเสียงผ่านอินเทอร์เน็ตให้เป็นไปตามประกาศคณะกรรมการกิจการโทรคมนาคมแห่งชาติ
เรื่อง แผนเลขหมายโทรคมนาคม

ข้อ ๕
การใดอันเกี่ยวด้วยการกำกับดูแลการให้บริการเสียงผ่านอินเทอร์เน็ตที่มิได้กำหนดไว้เป็นการเฉพาะ
หรือการใดอันเป็นหรืออาจเป็นอุปสรรคหรือข้อจำกัดต่อการให้บริการ
ให้นำเสนอคณะกรรมการกิจการโทรคมนาคมแห่งชาติพิจารณาเป็นรายกรณี

ข้อ ๖
ให้จัดให้มีการรับฟังความคิดเห็นทุกระยะเวลาหกเดือนนับแต่ประกาศนี้ใช้บังคับ
เพื่อประเมินผลการใช้บังคับ หรือเพื่อปรับเปลี่ยนหลักเกณฑ์ให้สอดคล้องกับสภาพการณ์ต่อไป


ประกาศ ณ วันที่ ๘
มีนาคม พ.ศ. ๒๕๕๐
พลเอก ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ














โสรศ/ผู้จัดทำ
๑๒ เมษายน ๒๕๕๐

วิภา/ปรับปรุง
๑๒
กันยายน ๒๕๕๙

กลุชาติ/ตรวจ
๑๑
พฤศจิกายน ๒๕๕๙
[๑] ราชกิจจานุเบกษา
เล่ม ๑๒๔/ตอนพิเศษ ๓๙ ง/หน้า ๑๘/๒ เมษายน ๒๕๕๐